የአገው ምሁራን ማኅበር የኮሮና ወረርሽኝን ለመከላከል ለሚደረገው ጥረት እገዛ የሚውል ድጋፍ ሊያደርግ ነው፡፡
ባሕር ዳር፡ ሚያዝያ 13/2012 ዓ.ም (አብመድ) የአገው ምሁራን ማኅበር በአዊ ብሔረሰብ አስተዳደር የኮሮና ወረርሽኝን ለመከላከል ለሚደረገው ጥረት እገዛ የሚውል የ350 ሺህ ብር የሕክምና ቁሳቁስና የንፅህና መጠባበቂያዎችን ድጋፍ ለማድረግ መዘጋጀቱን የማኅበሩ ፕሬዝዳንት መላኩ መንግሥት (ዶክተር) ተናግረዋል፡፡ለድጋፍ የሚሆነው ገንዘብ በማኅበሩ ስም በተከፈተ የቴሌግራም ቻናል አባላት በመነጋገር የተሰበሰበ መሆኑን ፕሬዝዳንቱ አስታውቀዋል፡፡ አባላቱ ከግማሽ ሚሊዮን ብር በላይ የኮሮና ቫይረስ ወረርሽኝን ለመግታት ለሚደረገው ሥራ እንዲውል ለመስጠት ቃል እንደገቡም አመልክተዋል፡፡ እስካሁንም ከ400 ሺህ ብር በላይ ወደ ባንክ ገቢ መደረጉን ዶክተርየአገው ምሁራን ማኅበር ከሀገር ውስጥም ሆነ ከውጭ በተለያዩ የሙያ ዘርፎች በተሰባሰቡ የአገው ምሁራን የተቋቋመ ማኅበር መሆኑንም ፕሬዝዳንቱ ተናግረዋል፡፡ በአዋጅ ቁጥር 1133/2011 መሠረት የካቲት 25/2012 ዓ.ም የተቋቋመው ማኅበሩ የኮሮና ቫይረስ የተገኘበት ግለሰብ በአዊ ብሔረሰብ አስተዳደር መገኘቱን ተከትሎ ድጋፍ ለማሰባሰብ መንቀሳቀሱን ፕሬዝዳንቱ አስታውዋል፡፡ከብሔረሰብ አስተዳደሩ ኮማንድ ፖስት ጋር በመነጋገር የጎደሉ ቁሳቁስን ለመደገፍ ማኅበሩ ዝግጅት እያደረገ ነው ተብሏል፡፡ ማኅበሩ ድጋፉን ነገ እንደሚያስረክብ አስታውቋል፡፡ዘጋቢ፡- አዳሙ ሽባባው